༈ བཅོམ་ལྡན་འདས་ཐུབ་པའི་དབང་པོ་དང་དཔལ་ཕྱག་ན་རྡོ་རྗེ་ལ་ཕྱག་འཚལ་
ལོ། །སྒྲུབ་བརྒྱུད་རིན་པོ་ཆེའི་བཀའ་སྲུང་བཞི་པ། ལས་མཁན་ཆེན་པོ་སྔགས་ཀྱི་
བདག་པོའི་ལོ་རྒྱུས་ཅུང་ཟད་ཅིག་བརྗོད་ན།
དེ་ཡང་ཇོ་བོ་སྔགས་ཀྱི་བདག་པོ་འདི་ཉིད་ཡེ་ཤེས་པའི་སྤྲུལ་ཚུལ་གྱི་དབང་དུ་
བགྱིས་ན། དེ་བཞིན་གཤེགས་པ་ཀླུ་དབང་གི་རྒྱལ་པོའི་ཕྲིན་ལས་ཀྱི་སྤྲུལ་པ་
གདུལ་བྱའི་ངོར་ཀླུའི་རྒྱལ་པོའི་གཟུགས་ཀྱིས་སངས་རྒྱས་ཀྱི་བསྟན་པ་བསྲུང་ཞིང་
སེམས་ཅན་གྱི་དོན་བྱེད་པ་ཡིན་ནོ། །
དེ་ནས་འཇིག་རྟེན་པའི་སྐྱེ་རྒྱུད་ཀྱི་ལོ་རྒྱུས་བཤད་ན། འདུལ་བ་ལུང་ལས།
སྔོན་སྟོན་པ་ཞལ་བཞུགས་པའི་ཚེ། རྒྱ་གར་ལྷོ་ཕྱོགས་ནས་བྲམ་ཟེ་མེས་བྱིན་ཞེས་
བྱ་བ་ཡུལ་དབུས་མ་ག་དྷཱར་འོངས་ནས་བྱང་ཕྱོགས་གངས་རིའི་འགྲམ་གྱི་མཚོ་ནག་
པོ་ན་གནས་པའི་ཀླུ་རབ་མཛེས་ཀྱི་གན་ནས་སྨན་བླངས་ཏེ་རྒྱལ་པོའི་ཁབ་ཀྱི་སེར་
བ་བསྲུངས་པས་ཡུན་རིང་པོར་སེར་བ་མ་བབ་པ་ལ། རེ་ཞིག་ཡུལ་མི་རྣམས་ཀྱིས་
སེར་བའི་ཡོན་མ་སྦྱིན་པ་ན། བྲམ་ཟེ་ཁྲོས་ནས་མཆོག་ཟུང་ལ་སོགས་པའི་བུམ་པ་
བཟང་པོ་ལྟ་བུའི་ཉན་ཐོས་བཞི་ལ་གདུགས་ཚོད་གསོལ། དེ་ནས་བྱང་ཕྱོགས་ཀྱི་ཀླུ་
རབ་མཛེས་བསད་ལ་བདག་དེར་སྐྱེ་ཞིང་རྒྱལ་པོའི་ཁབ་ཀྱི་མི་རྣམས་ལ་གནོད་པ་
བྱེད་པར་གྱུར་ཅིག་ཅེས་སྨོན་ལམ་ལོག་པ་བཏབ། འཁོར་རྣམས་ཀྱིས་ཀྱང་དེའི་
འཁོར་དུ་སྐྱེ་བར་སྨོན་ལམ་བཏབ་པས། བྲམ་ཟེ་འཁོར་དྲུག་ཁྲི་དང་བཅས་པ་ཤི་མ་
ཐག གནས་དེར་སྐྱེས་ནས་ཀླུ་རབ་མཛེས་བསད། མ་ག་དྷཱར་ཆར་གྱི་རྒྱུན་གཤོལ་
མདའ་ཙམ་རྒྱུན་རིང་བབས་ནས་མ་ག་དྷཱའི་ལོ་ཐོག་རྣམས་སོག་མ་ཙམ་ཡང་མེད་
པར་བྱས་པས་ཀླུ་སོག་མ་མེད་དུ་གྲགས། སླར་དུས་གཞན་ཞིག་གི་ཚེ་སེར་བ་ཡང་
ཆེར་བབས་ནས་ལོ་ཐོག་མེད་པར་བྱས་སོ། །འདིའི་སྐབས་རྒྱལ་པོ་མ་སྐྱེས་དགྲ

སྔགས་ཀྱི་བདག་པོའི་ལོ་རྒྱུས། 141
ལྷས་བྱིན་གྱིས་བསླུས་ནས་སྟོན་པ་འཁོར་བཅས་ལ་མ་གུས་པའི་བསམ་སྦྱོར་ངན་
པ་དུ་མ་བྱས་པས་བསོད་ནམས་ཉམས་པའི་དུས་དང་འགྲིགས་པས། ཀླུའི་གནོད་
འཚེ་རྣམས་ཀྱང་ནུས་པ་ཆེ་བར་བྱུང་ངོ་། །
དེའི་རྗེས་སུ་ཐན་པ་ཆེན་པོས་ཆུ་རྣམས་ཀྱང་བསྐམས་པ་སོགས་མི་ཤིས་པའི་
རྣམ་པ་དུ་མ་བྱུང༌། དེ་ནས་མ་སྐྱེས་དགྲའི་མ་ལུས་འཕགས་མས་རང་གི་བུ་ལ་སྟོན་
པར་གུས་པ་བསྐྱེད་བཅུག་པས། མ་སྐྱེས་དགྲས་སྟོན་པ་སྤྱན་དྲངས་པ་དང༌། སྟོན་
པ་འཁོར་བཅས་ཕེབས་ནས། གྲོང་ཁྱེར་རྒྱལ་པོའི་ཁབ་ཀྱི་ཐེམ་པ་ལ་ཞབས་བཞག་
མ་ཐག་ཏུ་ཆར་བབས་ཤིང་། བཀྲ་མི་ཤིས་པ་ཐམས་ཅད་རྒྱུན་ཆད་ནས་ཤིས་པར་
གྱུར་ཏོ། །དེ་ནས་སྟོན་པ་འོད་མའི་ཚལ་སོགས་སུ་གཤེགས་སོ། །དེའི་དུས་སུ་ཀླུ་
སོག་མ་མེད་འདི་གདུག་རྩུབ་ཆེ་ཞིང་ཤིན་ཏུ་མ་རུངས་པ་ཡིན་ཏེ། འདུལ་བ་ལུང་ཀོ་
ལྤགས་ཀྱི་གླེང་གཞིར། ཀླུ་སོག་མ་མེད་ཀྱིས་ཁ་རླངས་བཏང་བས་དགེ་སློང་རྣམས་
ཀྱི་ཞབས་ལ་ཤུ་བའི་རྨ་འབྲུམ་མང་དུ་བྱུང༌། དེ་སྐྱོབ་པའི་ཕྱིར་སྟོན་པས་དགེ་སློང་
རྣམས་ལ་མཆིལ་ལྷམ་རྐང་སྐྱོབ་གནང་བར་བཤད། དེ་ནས་དུས་རིང་ཞིག་ན་སྟོན་
པ་རྒྱལ་པོའི་ཁབ་ནས་ཡངས་པ་ཅན་དུ་གཤེགས་ཁར་རྒྱལ་པོ་མ་སྐྱེས་དགྲས་ཀླུ་
སོག་མ་མེད་འདུལ་བར་ཞུས་པ་ན་ཞལ་གྱིས་བཞེས་སོ། །དེ་ནས་རེ་ཞིག་གི་ཚེ།
སྟོན་པས་ཡུལ་ཡངས་པ་ཅན་སོགས་གནོད་སྦྱིན་མ་རུངས་པའི་གནས་རྣམས་སུ་
ཕེབས་ནས་གནོད་སྦྱིན་རྣམས་བཏུལ་ཞིང༌། དེའི་མོད་ལ་ཀླུ་སོག་མ་མེད་འདུལ་
བར་དེའི་གནས་སུ་ཕེབས་པས་ན་ཀླུ་ཁྲོས་པར་གྱུར་པ་ལ། ཕྱག་ན་རྡོ་རྗེས་རྡོ་རྗེ་
འཕངས་པས་ཀླུ་གནས་པའི་མཚོ་འགྲམ་གྱི་བྲག་རི་ནག་པོ་གཟེངས་མཐོ་བ་ཞིག་
ལ་ཕོག་སྟེ། བྲག་གི་སྐེད་པ་ཆད་པ་མཚོ་ནང་དུ་ལྷུངས་ཤིང་རྩེ་མོས་ཀླུའི་གནས་
ནོན་པས་སོག་མ་མེད་སྐྲག་ནས་འབྲོས་པར་བརྩམས་པ་ལ། སྟོན་པས་ཕྱོགས་

142 བཀའ་བརྒྱུད་ཀྱི་བསྟན་སྲུང་།
ཐམས་ཅད་མེས་བསྐོར་བའི་རྫུ་འཕྲུལ་བསྟན་པས། སྟོན་པའི་དྲུང་ཉིད་བསིལ་བར་
ཚོར་ནས་སྟོན་པ་ལ་སྐྱབས་ཞུས་པས། བཞིན་བཟང་མ་ག་དྷཱ་པ་རྣམས་ལ་མི་
འཇིགས་པ་བྱིན་ཞིག་ཅེས་བཀའ་སྩལ་ཅིང༌། བསྟན་ཁྲིམས་ལྔའི་བསླབ་པ་ནོད།
བསྟན་པ་བསྲུང་བར་ཁས་བླངས་སོ། །
ཡང་དེང་སང་གཏོར་ཆོག་གི་སྤྱན་འདྲེན་དང་བསྟོད་པར་མཚོ་མ་དྲོས་པ་ན་
གནས་པ་དང༌། དེ་ནས་སྤྱན་འདྲེན་པ་སོགས་ཡོད་ལ། བསྟོད་པར། བསྐལ་བཟང་
བྱང་ཆུབ་སེམས་དཔའ་སྟེ། །ཞེས་སོགས་ཡོད་པ་ལ་དཔགས་ན། རྣམ་པ་ཚུལ་ཅིར་
བསྟན་ཀྱང༌། དོན་དུ་ཀླུའི་རྒྱལ་པོ་མ་དྲོས་པ་དང་གཅིག་པར་ཡང་འདྲ་བས། དེ་
ལྟར་ན་སྟོན་པ་འཁོར་བཅས་མ་དྲོས་པར་གཤེགས་པའི་བསྙེན་བཀུར་ཞིང༌། ཐེག་
པ་ཆེན་པོར་སེམས་ཀྱང་བསྐྱེད་ལ། ཀླུའི་རྒྱལ་པོ་མ་དྲོས་པས་ཞུས་པའི་མདོ་ཞེས་
མདོ་བམ་པོ་བཞི་པ་ཞིག་ཀྱང་ཡོད་ལ། མཐར་བྱང་ཆུབ་ཏུའང་ལུང་བསྟན་ཏོ། །
གཞན་ཡང་། འཛམ་གླིང་འདི་ཡི་དཔལ་འབྱོར་ཐམས་ཅད་མ་དྲོས་པ་ན་གནས་
པའི་ཀླུ་ཡི་མཐུ་ཡིན་པར་ནི། ཤེས་རབ་ཀྱི་ཕ་རོལ་ཏུ་ཕྱིན་པ་སྡུད་པ་ཚིགས་སུ་
བཅད་པ་ལས་གསུངས་ཏེ།
འཛམ་བུའི་གླིང་འདིར་ཆུ་ཀླུང་ཇི་སྙེད་ཅིག་འབབ་ཅིང༌། །
མེ་ཏོག་སྨན་དང་འབྲས་ལྡན་ནགས་ཚལ་སྐྱེད་བྱེད་པ། །
མ་དྲོས་གནས་པའི་ཀླུ་དབང་ཀླུ་བདག་རྟེན་གནས་ཏེ། །
དེ་ནི་ཀླུ་ཡི་བདག་པོ་དེ་ཡི་མཐུ་དཔལ་ཡིན། །
ཞེས་གསུངས་པས། འདི་ནི་འཛམ་བུའི་གླིང་གི་དཔལ་འབྱོར་ཐམས་ཅད་སྐྱེད་པར་
བྱེད་པ་པོ་ཡིན་པས་ན། ཆོས་སྐྱོང་འདི་བསྟེན་ན་འཛམ་བུའི་གླིང་གི་དཔལ་འབྱོར་

སྔགས་ཀྱི་བདག་པོའི་ལོ་རྒྱུས། 143
ཐམས་ཅད་འདུ་བ་ཡིན་པས་གཞན་ལས་ཁྱད་པར་དུ་འཕགས་སོ། །དེ་རྣམས་ནི་ཕྱི་
མདོ་སྡེ་ནས་བཤད་པའི་ཚུལ་ཡིན་ལ། ནང་གསང་སྔགས་ལྟར་ན། སྔ་འགྱུར་རྙིང་
མའི་རྒྱུད་སྡེར་གཏོགས་པའི་སྒོས་རྒྱུད་ཀྱང་མང་དུ་ཡོད་པར་རྒྱལ་དབང་<མཚུར་ཕུ་
བདེ་ཆེན་ན་བཞུགས་པའི་རྙིང་མའི་རྒྱུད་འབུམ་རྗེ་དཀོན་མཆོག་འབངས་ཀྱིས་གཟིགས་པས་
སྔགས་བདག་གི་རྒྱུད་མང་པོ་འདུག་གསུངས་པ་རྒྱལ་ཚབ་སྤྲུལ་པའི་སྐུ་གྲགས་པ་དོན་གྲུབ་ཀྱི་
ཞལ་ནས་ཐོས་སོ། །མཆན།>ཡབ་སྲས་ཀྱི་བཀའ་ལས་ཐོས་སོ། །
དེ་ལྟར་ཐོག་མའི་ལོ་རྒྱུས་བརྗོད་ནས། བླ་མ་བརྒྱུད་པའི་བཀའ་བབ་ཇི་ལྟར་
བྱུང་ཚུལ་གྱི་ལོ་རྒྱུས་ནི། བཅོམ་ལྡན་འདས་ཐུབ་པའི་དབང་པོ། གསང་བདག་ཕྱག་
ན་རྡོ་རྗེ། དེ་ནས་བཅོམ་ལྡན་འདས་ཀྱིས་མདོ་རྒྱུད་དུ་མ་ནས་ཡང་ཡང་ལུང་བསྟན་
པའི་ལྷོ་ཕྱོགས་བེ་ཏའི་ཡུལ་དུ་བྲམ་ཟེའི་རིགས་སུ་སྐུ་འཁྲུངས་ཤིང་ཀླུའི་གནས་སུ་
བྱོན་ནས་ཀླུ་རྣམས་ཀྱི་མཆོད་གནས་སུ་གྱུར་ནས། ཤེས་རབ་ཀྱི་ཕ་རོལ་ཏུ་ཕྱིན་པ་
སྟོང་ཕྲག་བརྒྱ་པ་སྤྱན་དྲངས་པ་སོགས་བསྟན་པའི་ཤིང་རྟ་ཆེན་པོར་གྱུར་པ་ཀླུ་སྒྲུབ་
ཀྱི་སྤྱན་སྔར་ཁས་བླངས་ཤིང་སྲོག་སྙིང་ཕུལ་ལོ། །དེ་ནས་རིམ་བཞིན། ཏཻ་ལོ་ཤེས་
རབ་བཟང་པོ། ནཱ་རོ་ཡེ་ཤེས་དངོས་གྲུབ། སྒྲ་བསྒྱུར་མར་པ་ལོ་ཙཱ། མི་ལ་བཞད་
པའི་རྡོ་རྗེ། མཉམ་མེད་དྭགས་པོ་ལྷ་རྗེ་སྟེ་བཀའ་བརྒྱུད་གོང་མ་རིམ་པར་བྱོན་པ་
རྣམས་ལས་བརྒྱུད་པར་ཀུན་མཁྱེན་རང་བྱུང་རྡོ་རྗེའི་བཀའ་འབུམ་ན་ཡོད་ལ། དེ་ལྟར་
ན་མར་མི་སོགས་བཀའ་བརྒྱུད་གོང་མ་རྣམས་ཀྱི་ཆོས་སྐྱོང་འདི་ཡིན་པར་ནི་ཡོངས་
སུ་མ་གྲགས་སོ་སྙམ་ན། རྗེ་མར་པས། བསྟན་སྲུང་བརྒྱ་དང་རྩ་བརྒྱད་ཤེས། །
ཞེས་གསུངས་པས། ཆོས་སྐྱོང་འདི་མེད་པར་སུས་ཤེས། ཁྱད་པར་ས་བཅུའི་དབང་
ཕྱུག་སྒམ་པོ་པའི་ཆོས་སྐྱོང་ཡིན་པར་ནི། རྗེ་ཉིད་ཀྱི་གསུང་མགུར་ལས།

144 བཀའ་བརྒྱུད་ཀྱི་བསྟན་སྲུང་།
ཆོས་སྐྱོང་དཔལ་ཆེན་མགོན་པོ་དང་། །
བྲན་པོ་སྔགས་ཀྱི་བདག་པོ་གཉིས། །
གནོད་སྦྱིན་ལས་མཁན་རྒྱལ་པོ་གསུམ། །
འདི་ཕྲིན་ལས་སྒྲུབ་པའི་ལྷ་གསུམ་ཡིན། །
ཞེས་དང༌། རྒྱལ་བ་འབྲི་ཁུང་པའི་ཟབ་ཆོས་ལས། གཏི་མུག་དབང་དུ་འདུས་པས་རྗེ་
སྒམ་པོ་པ་ལ་སྔགས་བདག་སོག་མ་མེད་པ་ལ་སོགས་པའི་ཀླུའི་རྒྱལ་པོ་རྣམས་ཀྱིས་
ཞབས་ཏོག་བྱེད་པ་ལྟ་བུ་ཞེས་གསུངས་པས་སོ། །དེ་ནས་དཔལ་ལྡན་དུས་གསུམ་
མཁྱེན་པ། འགྲོ་མགོན་རས་པ་ཆེན་པོ། རྒྱལ་སྲས་སྤོམ་བྲག་པའོ། །རྒྱལ་སྲས་འདི་
ལྟ་བུ་གནམ་རྫོང་ན་བཞུགས་པའི་དུས་སྔགས་བདག་གིས་ཡོན་བདག་བྱེད་པར་
ཁས་བླངས་སོ། །དེ་ནས་དཔལ་ཆེན་ཀརྨ་པཀྵི་ལ་གནང་། རྗེ་དེ་ཉིད་ཀརྨར་ཕེབས་
པའི་ཚེ་སྔགས་བདག་གིས་ཡིད་བཞིན་གྱི་ནོར་བུ་འབུལ་བར་བྱུང༌། དེ་བསམ་པ་
འགྲུབ་པའི་བརྡར་འདུག་གསུངས། མདོར་ན་རྗེ་འདི་ཡི་སྤྱན་སྔར་བསྟན་པ་བསྟན་
འཛིན་བརྒྱུད་པ་དང་བཅས་པ་སྲུང་ཞིང་སྐྱོང་བར་ཞལ་གྱིས་བཞེས་སོ། །དེ་ནས་སྟོན་
པ་གཞོན་ནུ་རིན་ཆེན། ཀུན་མཁྱེན་རང་བྱུང་རྡོ་རྗེ། རྟོགས་ལྡན་མགོན་པོ་རྒྱལ་
མཚན། འཛམ་གླིང་རོལ་པའི་རྡོ་རྗེ། མཚུངས་མེད་མཁའ་སྤྱོད་དབང་པོ། ཆོས་རྗེ་དེ་
བཞིན་གཤེགས་པ། སོག་དབོན་རིག་པའི་རལ་གྲི། སྤྲུལ་སྐུ་མཐོང་བ་དོན་ལྡན།
བྱང་སེམས་དཔལ་འབྱོར་དོན་གྲུབ། རྒྱལ་བ་རང་བྱུང་མཚོ་སྐྱེས། སངས་རྒྱས་མཉན་
པ་གྲུབ་ཐོབ། རྒྱལ་དབང་མི་བསྐྱོད་རྡོ་རྗེ། སྤྲུལ་སྐུ་དཀོན་མཆོག་ཡན་ལག ཡོངས་
འཛིན་ཀར་བསྟན་རྒྱ་མཚོ། དེས་བདག་ལའོ། །ཇོ་བོ་སྔགས་ཀྱི་བདག་པོའི་ལོ་རྒྱུས
བླ་མ་བརྒྱུད་པའི་རིམ་པ་དང་བཅས་པ་རྫོགས་སོ།།

དམ་ཅན་སྐྱེས་བུ་ཆེན་པོའི་ལོ་རྒྱུས། 145